# A economía na Prehistoria

## Glosario

## Economía predadora

Definición:

  Conxunto de actividades humanas propias do Paleolítico, como a recolleita (de froitos, sementes e raíces), a caza e a pesca. De aí que a poboación fora nómade e cambiase de territorio en función dos recursos dispoñibles.

Exemplo:

  A caza é unha actividade humana predadora.

## Economía produtora

Definición:

  Tipo de economía que xorde no Neolítico. Nela desenvólvense actividades humanas relacionadas coa produción, como a agricultura, a gandaría e o intercambio de bens. Isto supuxo que o ser humano se fixese sedentario. Iníciase a especialización nas tarefas e aparecen as diferenzas sociais.

Exemplo:

  A economía produtora contribúe a transformar o medio.

# No Paleolítico

As actividades económicas no Paleolítico coñécense como economía predadora. Ao principio, as máis habituais eran a recolleita de vexetais e o aproveitamento de preas. A medida que a tecnoloxía do ser humano evolucionou, porén, xeneralizáronse a caza e a pesca. Estas:

1 - Proporcionaban á reducida poboación paleolítica a posibilidade de alimentarse.

2 - Condicionaban a súa organización social, eran nómades, abandonaban o territorio tras rematar cos recursos dispoñibles no medio e non había excedentes.

3 - Non había unha división social do traballo, nin unha diferenciación social significativa.

4 - Apareceu o intercambio (troco). Ao entraren en contacto diferentes grupos humanos, difundíronse materias primas, intercambiáronse bens e tecnoloxía, crenzas e cultura.

Aquí tedes un vídeo para saber máis:

## Lectura facilitada

A economía era predadora.

Ao principio recollíanse vexetais e aproveitábase a carne de animais mortos.

Máis tarde xeneralizáronse a caza, a pesca e a recolección.

Consecuencias:

1 - Só permitían alimentarse a grupos de poboación pequenos.

2 - Condicionaban a organización social.

3 - Eran nómades.

4 - Non había división social do traballo.

## Audio

audio/mpeg

## Vídeo

# No Neolítico

O descubrimento da agricultura e a gandaría hai aproximadamente uns 10.000 anos en diferentes puntos do planeta, tras un importante cambio climático, dá paso a unha economía produtora. Unha revolución na historia da humanidade:

1. Un incremento demográfico e a aparición do excedente.
2. Iniciouse a diferenciación social (coa propiedade privada).
3. Apareceron novas actividades económicas (cerámica, téxtil) coas que o ser humano comezou a transformar o medio.
4. Xeneralizouse o progreso, cunha maior precisión e diversidade tecnolóxica. Por exemplo, o puído e a cerámica. Destaca a invención da roda, que foi un dos avances tecnolóxicos máis importantes do Neolítico, hai aproximadamente uns 5.000 anos no antigo Exipto e Mesopotamia. N on sabemos quen a inventou, pero si que fixo máis fácil o traballo e o transporte (fíxate no carro da cerámica).

## Lectura facilitada

A economía do Neolítico era produtora.

Descubríronse a agricultura e a gandaría.

Foi unha revolución que tivo consecuencias:

Aumentou a poboación.

Apareceron os excedentes.

Aumentou a desigualdade social.

Apareceu a propiedade privada.

Apareceron novas actividades económicas.

Empezáronse a traballar a cerámica e os tecidos.

As ferramentas diversificáronse e fixéronse máis precisas.

## Audio

audio/mpeg

# Na Idade dos Metais

A partir da Idade dos Metais, coas novas actividades económicas e o aumento demográfico, teremos unha maior separación de actividades por sexo.

Por exemplo, as mulleres destacan nos labores agrícolas e os homes desempeñan os labores relacionados coa metalurxia, o manexo das armas ou a administración e a relixión.

Non só se establece unha diferenciación sexual, senón tamén unha xerarquización, dando lugar á consolidación de sociedades patriarcais.

## Lectura facilitada

Na Idade dos Metais hai máis separación de actividades por sexo.

As mulleres destacan nos labores agrícolas.

Os homestraballan os metais ou manexan as armas.

Iso empeza a xerarquizar a sociedade.

Tamén aparecen as sociedades patriarcais.

## Audio

audio/mpeg

Páxina 22 de 40

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)