# Como se relacionaban

# As relacións sociais no Paleolítico

No Paleolítico os humanos organizábanse en diferentes clans duns 20-40 individuos liderados por un xefe ou unha xefa do clan. O lar era a unidade social básica dentro do clan.

Varios clans formaban unha tribo e estaban unidos por vínculos como un antepasado ou unha antepasada común, crenzas, rituais ou lugares de culto e enterramento. Vivían nun mesmo territorio e existían relacións de cooperación para levaren a cabo as diferentes actividades.

Mais a convivencia non sempre era pacífica. Ás veces había enfrontamentos entre clans dunha mesma tribo.

Parece que no Paleolítico homes e mulleres podían desempeñar funcións semellantes nos grupos: elaborar útiles, cazar e recoller, entre outras. Seguramente foi o período máis igualitario da Prehistoria.

Pero a vida era difícil no Paleolítico. A esperanza de vida non superaba os 30 anos e a mortalidade era moi alta.

Pensa que hoxe a esperanza de vida que temos ronda os 80 anos... máis do dobre!

## Lectura facilitada

Os seres humanos organizábanse en diferentes clans.

Nos clans había 20 ou 40 individuos.

Varios clans formaban unha tribo.

Os membros das tribos estaban unidos por antepasados comúns.

Os clans cooperavan entre eles e vivían no mesmo territorio.

A convivencia non sempre era pacífica.

Nesta etapa os homes e as mulleres tiñan funcións parecidas.

Elaboraban útiles, cazaban e recollían froitos.

A esperanza de vida era de 30 anos.

A mortalidade era moi alta.

## Audio

audio/mpeg

# As relacións sociais no Neolítico

No Neolítico, e como consecuencia da aparición das novas actividades económicas e do excedente, xurdiu unha organización social máis complexa.

1. A actividade económica determinaba a posición na xerarquía social. Por exemplo, as persoas que se dedicaban ao comercio tiñan un status social máis elevado.
2. A propiedade da terra tamén marcaba o nivel social. No cumio estaban as persoas propietarias.
3. Xorde a especialización laboral. Algunhas persoas dedicáronse á produción de alimentos, mentres que outras se orientaron cara á artesanía, a administración ou a relixión.
4. Asentáronse as diferenzas sociais entre os homes e as mulleres. Isto documéntase no rexistro arqueolóxico.

## Lectura facilitada

Coas novas actividades económicas xurdiu unha organización social máis complexa.

A actividade económica determinaba a posición social.

A propiedade da terra tamén marcaba o nivel social.

Xorde a especialización laboral.

Asentáronse as diferenzas entre os roles dos homes e das mulleres.

## Audio

audio/mpeg

# As relacións sociais na Idade dos Metais

Coa aparición da metalurxia deuse unha maior especialización e diversidade no traballo. Isto provocou o aumento das diferenzas sociais, tamén por sexos.

As mulleres ocupábanse dos labores agrícolas e do fogar. Os homes encargáronse do traballo relacionado coa metalurxia e o manexo das armas.

Estableceuse unha xerarquización social que deu lugar á formación de sociedades complexas e patriarcais.

As diferenzas sociais reflíctense no enxoval das sepulturas, algunhas delas moi ricas: inclúen carros, gando, xoias, armas, cerámicas e obxectos persoais como peites.

## Lectura facilitada

Chámaselle Idade dos Metais porque se traballan os metais.

Iso fai que os traballos se especialicen.

Con esta especialización aumentan as diferenzas sociais.

Tamén aumentaron as diferenzas entre homes e mulleres.

Aparecen as xerarquías sociais.

Aparecen as sociedades patriarcais.

As diferenzas sociais reflíctense no enxoval das sepulturas.

## Audio

audio/mpeg

Páxina 21 de 40

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)