# Onde e como vivían

# No Paleolítico

No Paleolítico o hábitat dos seres humanos dependía moito do clima e das características xeolóxicas do territorio.

Os homínidos facían asentamentos temporais ao aire libre nos que construían cabanas de madeira ou chozas con ramas e peles. Tamén habitaron de forma sucesiva e ocasional en covas e abrigos naturais. É o caso de Atapuerca.

Buscaban emprazamentos próximos á auga, ou ben lugares elevados cunha boa visión da contorna, para controlar a caza e para defenderse mellor dos predadores.

Nestes lugares de habitación aparecen moitas veces os restos dos primeiros instrumentos utilizados polos homínidos, desde bifaces ata rascadeiras, agullas e armas. Tamén atopamos bastóns perforados e propulsores, así como pequenas estatuíñas. Sempre son cousas pequenas e facilmente transportables na súa vida nómade.

Conservamos algúns restos de vestimenta do Paleolítico superior. Utilizaban peles e tamén calzado para protexerse do frío e percorrer grandes distancias. Pero as súas vestimentas, coma as vosas, non só estaban pensadas para abrigar. Os seres humanos prehistóricos tamén eran presumidos, e usaban adornos e pigmentos sobre os seus corpos. Ou que pensabas!

## Lectura facilitada

No Paleolítico o hábitat dependía do clima.

Tamén dependía das características do territorio.

Os sitios onde vivían chámanse asentamentos.

Os asentamentos eran temporais.

Había asentamentos ao aire libre ou en covas.

Estaban preto da auga ou en lugares elevados.

Os homínidos usaban instrumentos.

Estes instrumentos son cousas pequenas e fáciles de transportar. Aparecen nos asentamentos.

Conservamos restos de vestimenta.

## Audio

audio/mpeg

# Os cambios no Neolítico

Coa Revolución neolítica transformouse o medio natural. Foi entón cando os seres humanos seleccionaron sementes, causaron a evolución de novas especies de animais domésticos e provocaron a persecución e a extinción doutros.

Realmente comezou un novo mundo.

A sedentarización comportou a construción dos primeiros poboados permanentes, moitas veces amurallados. Nestas primeiras casas atopamos maior variedade de obxectos, como muíños de man, machadas puídas, bolsas de cestería ou tecido, vasillas de cerámica e obxectos rituais e xoias.

Como novidade, aparecen enterramentos colectivos separados dos lugares de vivenda.

## Lectura facilitada

No Neolítico transformouse moito o medio natural.

Isto debeuse á actividade agrícola e gandeira.

Estas actividades favoreceron a sedentarización.

Construíronse os primeiros poboados permanentes.

Nas vivendas atópanse novos obxectos.

Atópanse machadas puídas, muíños de man ou cerámica.

Tamén hai enterramentos colectivos separados das casas.

## Audio

audio/mpeg

# Na Idade dos Metais

Nesta etapa buscaron emprazamentos próximos ás vías de comunicación, como vales ou ríos e enseadas de fácil acceso.

Ao mesmo tempo, esta maior accesibilidade fixo que os poboados tiveran murallas cada vez maiores. Construíronse auténticos sistemas defensivos. Estes serán especialmente importantes a partir da Idade de Ferro.

Coas novas actividades económicas e o aumento do tamaño dos grupos humanos, que pasan de ser unhas ducias de persoas a milleiros, apareceron tamén as diferencias sociais. As relacións sociais e a organización de poder pouco tiñan ter que ver xa coas dos clans.

Formáronse os primeiros reinos e imperios. Pero iso será xa outra historia...

Isto reflíctese no enxoval das sepulturas, algúns deles son moi ricos e con diversas pezas, como xoias, armas, cerámica e obxectos persoais. Entre estes últimos destacan os punzóns e os peites.

## Lectura facilitada

Os emprazamentos estaban preto das vías de comunicación.

Por exemplo, estaban en vales de fácil acceso.

Os poboados empezaron a amurallarse a partir da Idade de Ferro

Aumentou moito a poboación e as diferenzas sociais.

Coas diferenzas sociais tamén hai máis conflitos.

Defenderse empezou a ser moi importante.

O conxunto de obxectos que aparecen nas tumbas chámase enxoval.

Os enxovais desta época son moito máis ricos.

## Audio

audio/mpeg

Páxina 19 de 40

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)